Weermaglid sterf by padblokkadeDie ongelukstoneel (Foto: Twitter) ’n Lid van die Suid-Afrikaanse Nasionale Weermag (SANW) het Dinsdag gedurende ’n padblokkade naby Johannesburg omgekom toe ŉ vragmotor hom raakgery het. Die bestuurder van die vragmotor het glo beheer oor die voertuig verloor waarna dit die weermaglid getref en bo-op hom beland het. Die departement van verdediging het in ’n verklaring gesê die voorval het op die N12-hoofweg naby die Glen-winkelsentrum plaasgevind. Hoës in die SANW het hul medelye met die weermaglid se familie, vriende en kollegas betuig. Dit is die tweede sterfte in die SANW die afgelope week. Maroela Media het vroeër berig ’n lid van die SANW is dood toe hy, twee kollegas en ’n lid van die Suid-Afrikaanse Polisie (SAPD) Saterdag in ’n motorongeluk in Mpumalanga betrokke was. Die lede het ’n verdagte motor, vermoedelik vol vuurwapens, in ’n polisievoertuig agternagesit toe die motorongeluk Saterdag tussen Sibambhayane en Thulamahashe naby Bosbokrand plaasgevind het.